CELEX: 32016R2030
Language: bg
Date: 2016-10-26 00:00:00
Title: Регламент (ЕС, Евратом) 2016/2030 на Европейския парламент и на Съвета от 26 октомври 2016 година за изменение на Регламент (ЕС, Евратом) № 883/2013 по отношение на секретариата на Надзорния съвет на Европейската служба за борба с измамите (OLAF)

23.11.2016   
            
            
               BG
            
            
               Официален вестник на Европейския съюз
            
            
               L 317/1
            
         РЕГЛАМЕНТ (ЕС, Евратом) 2016/2030 НА ЕВРОПЕЙСКИЯ ПАРЛАМЕНТ И НА СЪВЕТА
   от 26 октомври 2016 година
   за изменение на Регламент (ЕС, Евратом) № 883/2013 по отношение на секретариата на Надзорния съвет на Европейската служба за борба с измамите (OLAF)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 325 от него,
   като взеха предвид Договора за създаване на Европейската общност за атомна енергия, и по-специално член 106а от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Сметната палата (1),
   в съответствие с обикновената законодателна процедура (2),
   като имат предвид, че:
   
               (1)
            
            
               В съответствие с член 15, параграф 1 от Регламент (ЕС, Евратом) № 883/2013 на Европейския парламент и на Съвета (3), Надзорният съвет на Европейската служба за борба с измамите („Службата“) е натоварен със задачата да осъществява редовно наблюдение на изпълнението на разследващите функции на Службата с цел да се укрепи независимостта на Службата.
            
         
               (2)
            
            
               Рамката за усвояването на бюджетните кредити, свързани с членовете на Надзорния съвет, следва да бъде уредена по такъв начин, че да се избегне всяко впечатление за евентуално вмешателство на Службата в техните задължения. Регламент (ЕС, Евратом) № 883/2013 следва да бъде адаптиран, за да позволи съществуването на такава рамка, като същевременно се гарантира същата прозрачност на бюджетните кредити за функционирането на Надзорния съвет както преди.
            
         
               (3)
            
            
               За да се гарантира, че Надзорният съвет функционира ефективно и ефикасно, неговият секретариат следва да се осигурява пряко от Комисията, независимо от Службата, и Комисията следва да осигури на секретариата подходящи средства за изпълнение на функцията му. За да защити независимостта на Надзорния съвет, Комисията следва да се въздържа от намеса във функциите по наблюдение на Надзорния съвет.
            
         
               (4)
            
            
               Когато Службата назначава длъжностно лице за защита на данните в съответствие с член 10, параграф 4 от Регламент (ЕС, Евратом) № 883/2013, това длъжностно лице по защита на данните следва да продължи да бъде компетентно по отношение на обработката на данни от страна на секретариата на Надзорния съвет.
            
         
               (5)
            
            
               Задълженията за поверителност, с които са обвързани служителите на секретариата на Надзорния съвет, следва да продължат да се прилагат.
            
         
               (6)
            
            
               Европейският надзорен орган по защита на данните беше консултиран в съответствие с член 28, параграф 2 от Регламент (ЕО) № 45/2001 на Европейския парламент и на Съвета (4) и на 18 март 2016 г. реши да не излиза със становище,
            
         ПРИЕХА НАСТОЯЩИЯ РЕГЛАМЕНТ:
   Член 1
   Регламент (ЕС, Евратом) № 883/2013 се изменя, както следва:
   
               1)
            
            
               Член 10 се изменя, както следва:
               
                           а)
                        
                        
                           в параграф 4 се добавя следната алинея:
                           „Длъжностното лице за защита на данните е компетентно по отношение на обработката на данни от страна на Службата и от страна на секретариата на Надзорния съвет.“;
                        
                     
                           б)
                        
                        
                           в параграф 5 втората алинея се заменя със следното:
                           „В съответствие с Правилника за персонала, персоналът на Службата и персоналът на секретариата на Надзорния съвет се въздържат от неразрешено разкриване на информацията, получена в хода на служебните задължения, освен когато тази информация вече е била законно публично оповестена или достъпна за обществеността, и продължават да бъдат обвързани от това си задължение след напускане на службата си.
                           Членовете на Надзорния съвет са обвързани със същото задължение за професионална тайна при упражняването на функциите си и продължават да бъдат обвързани от това задължение след края на мандата си.“
                        
                     
         
               2)
            
            
               Член 15, параграф 8 се заменя със следното:
               „8.   Надзорният съвет избира своя председател. Надзорният съвет приема свой процедурен правилник, който се представя за информация на Европейския парламент, Съвета, Комисията и Европейския надзорен орган по защита на данните преди приемането му. Заседанията на Надзорния съвет се свикват по инициатива на неговия председател или на генералния директор. Надзорният съвет заседава най-малко 10 пъти в годината. Той приема решенията си с мнозинство от съставящите го членове. Секретариатът му се осигурява от Комисията, независимо от Службата, и в тясно сътрудничество с Надзорния съвет. Преди назначаването на какъвто и да било персонал в секретариата, Надзорният съвет бива консултиран и мнението му се взема предвид. Секретариатът действа по указания на Надзорния съвет и независимо от Комисията. Без да се засяга контролът ѝ върху бюджета на Надзорния съвет и неговия секретариат, Комисията не се намесва във функциите по наблюдение на Надзорния съвет.
               Длъжностните лица, назначени в секретариата на Надзорния съвет, не търсят и не приемат указания нито от правителства, нито от институции, органи, служби или агенции във връзка с изпълнението на е функциите по наблюдение на Надзорния съвет.“
            
         
               3)
            
            
               Член 18 се заменя със следното:
               „Член 18
               Финансиране
               Бюджетните средства за Службата се вписват в специален бюджетен ред в рамките на раздела от общия бюджет на Европейския съюз, отнасящ се до Комисията, и са подробно изложени в приложение към този раздел. Бюджетните средства за Надзорния съвет и неговия секретариат се вписват в раздела от общия бюджет на Европейския съюз, отнасящ се до Комисията.
               Щатното разписание на Службата се представя в приложение към щатното разписание на Комисията. Щатното разписание на Комисията включва секретариата на Надзорния съвет.“
            
         Член 2
   Настоящият регламент влиза в сила на първия ден от месеца, следващ месеца на публикуването му в Официален вестник на Европейския съюз.
   Той се прилага от 1 януари 2017 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Страсбург на 26 октомври 2016 година.
      
         
            За Европейския парламент
         
         
            Председател
         
         M. SCHULZ
      
      
         
            За Съвета
         
         
            Председател
         
         I. LESAY
      
   
   
      (1)  ОВ C 150, 27.4.2016 г., стр. 1.
   
      (2)  Позиция на Европейския парламент от 6 юли 2016 г. (все още непубликувана в Официален вестник) и решение на Съвета от 20 септември 2016 г.
   
      (3)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).
   
      (4)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).